Document ID: 32004R2033

ΚΑΝΟΝΙΣΜΌΣ (ΕΚ) αριθ. 2033/2004 ΤΗΣ ΕΠΙΤΡΟΠΉΣ
της 26ης Νοεμβρίου 2004
για το άνοιγμα δημοπρασίας για τον καθορισμό της επιδότησης για την αποστολή αποφλοιωμένου ρυζιού μακρόσπερμου Β προς τη Νήσο Ρεϋνιόν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, περί κοινής οργάνωσης αγοράς της όρυζας (1), και ιδίως το άρθρο 5 παράγραφος 3,
Εκτιμώντας τα ακόλουθα:
(1)
Η εξέταση της κατάστασης εφοδιασμού της Νήσου Ρεϋνιόν αποδεικνύει την έλλειψη διαθέσιμων ποσοτήτων ρυζιού. Λαμβάνοντας υπόψη τις διαθέσιμες ποσότητες ρυζιού στην αγορά της Κοινότητας πρέπει να καταστεί δυνατόν να εφοδιαστεί η Νήσος Ρεϋνιόν από την αγορά της Κοινότητας παρέχοντας επιδότηση για τις παραδόσεις ρυζιού που προορίζονται να καταναλωθούν σε αυτή. Η ειδική κατάσταση που επικρατεί στη Νήσο Ρεϋνιόν καθιστά αναγκαίο τον περιορισμό των ποσοτήτων που θα πρέπει να αποσταλούν και, κατά συνέπεια, τον καθορισμό του ύψους της επιδότησης με δημοπρασία.
(2)
Πρέπει να αναφερθεί ότι οι διατάξεις του κανονισμού (ΕΟΚ) αριθ. 2692/89 της Επιτροπής, της 6ης Σεπτεμβρίου 1989, για λεπτομέρειες εφαρμογής σχετικά με τις αποστολές ρυζιού στη Ρεϋνιόν (2) πρέπει να εφαρμοστούν στο πλαίσιο της παρούσας δημοπρασίας.
(3)
Σε εφαρμογή του άρθρου 14 του κανονισμού (ΕΚ) αριθ. 2808/98 της Επιτροπής, της 22ας Δεκεμβρίου 1998, περί λεπτομερειών εφαρμογής του γεωργονομισματικού καθεστώτος του ευρώ στο γεωργικό τομέα (3) τα ποσά των προσφορών που υποβάλλονται στα πλαίσια της δημοπρασίας που οργανώνεται δυνάμει μιας πράξης σχετικής με την κοινή γεωργική πολιτική πρέπει να εκφραστούν σε ευρώ.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ανοίγει η δημοπρασία για τον καθορισμό του ποσού της επιδότησης κατά την αποστολή αποφλοιωμένου ρυζιού μακρόσπερμου Β του κωδικού ΣΟ 1006 20 98 που αναφέρεται στο άρθρο 5 παράγραφος 1 του κανονισμού (ΕΚ) αριθ. 1785/2003, προς τη Νήσο Ρεϋνιόν.
2. Η δημοπρασία που αναφέρεται στην παράγραφο 1 ανοίγει έως τις 23 Ιουνίου 2005. Κατά τη διάρκειά της, προβαίνουμε σε περιοδικές δημοπρασίες για τις οποίες οι ημερομηνίες της υποβολής των προσφορών καθορίζονται στην προκήρυξη της δημοπρασίας.
3. Η δημοπρασία γίνεται σύμφωνα με τις διατάξεις του κανονισμού (ΕΟΚ) αριθ. 2692/89 και τις διατάξεις του παρόντος κανονισμού.
Άρθρο 2
Μία προσφορά γίνεται αποδεκτή μόνον εφόσον αφορά ποσότητα προς αποστολή τουλάχιστον 50 τόνων και το πολύ 3 000 τόνων.
Άρθρο 3
Η εγγύηση που αναφέρεται στο άρθρο 7 παράγραφος 3 στοιχείο α) του κανονισμού (ΕΟΚ) αριθ. 2692/89 ανέρχεται σε 30 ευρώ ανά τόνο.
Άρθρο 4
Τα πιστοποιητικά επιδότησης που εκδόθηκαν στα πλαίσια της παρούσας δημοπρασίας θεωρούνται, ως προς καθορισμό της διάρκειας ισχύος τους, ότι εκδόθηκαν την τελευταία ημέρα της προθεσμίας υποβολής των προσφορών.
Άρθρο 5
Οι κατατεθείσες προσφορές θα πρέπει να λαμβάνονται από την Επιτροπή μέσω των κρατών μελών το αργότερο μιάμιση ώρα μετά τη λήξη της προθεσμίας για την εβδομαδιαία κατάθεση των προσφορών, όπως προβλέπεται στην προκήρυξη της δημοπρασίας. Πρέπει να διαβιβάζονται σύμφωνα με τον πίνακα που περιλαμβάνεται στο παράρτημα.
Σε περίπτωση που δεν υποβληθούν προσφορές, τα κράτη μέλη ενημερώνουν σχετικά την Επιτροπή εντός της ίδιας προθεσμίας που αναφέρεται στο προηγούμενο εδάφιο.
Άρθρο 6
1. Βάσει των προσφορών που έχουν κατατεθεί, η Επιτροπή αποφασίζει, σύμφωνα με τη διαδικασία που προβλέπεται στο άρθρο 26 παράγραφος 2 του κανονισμού (ΕΚ) αριθ. 1785/2003:
-
είτε τον καθορισμό μέγιστης επιδότησης,
-
είτε να μην δοθεί συνέχεια στη δημοπρασία.
2. Εφόσον καθοριστεί μέγιστη επιδότηση, η κατακύρωση γίνεται υπέρ του ή των προσφερόντων των οποίων η προσφορά ανέρχεται στο επίπεδο της μέγιστης επιδότησης ή σε κατώτερο επίπεδο.
Άρθρο 7
Η προθεσμία υποβολής των προσφορών για την πρώτη περιοδική δημοπρασία λήγει στις 16 Δεκεμβρίου 2004, στις 10.00 (ώρα Βρυξελλών).
Η τελευταία ημερομηνία για την κατάθεση των προσφορών καθορίζεται στις 23 Ιουνίου 2005.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Νοεμβρίου 2004.

Labels: 3
18
17